仲實示中秋詩甚恨不同此樂用韻一笑病中殊無思也
作者：牟巘
朝代：宋

paragraphs: 誰其持冰炭，晨夕闖我庭。
遥哉水帝后，乃有此寧馨。
不受百藥鎸，奈何頑且冥。
是時八月半，無雲天正清。
居然作災怪，流汗如翻瓶。
捕逐出八荒，弱步愁□□。
而子方寘酒，賓主更醉醒。
作詩調明月，顧兔下乞靈。
飲量聞小減，猶能吸南溟。
客疾掃已空，蕩蕩白雲扃。
何必傚淵明，苦問神影形。
吾生七望八，朏朒知幾經。
不樂復奚爲，羨子鬢未星。
何時定一來，眼中見鸞停。
軟語到夜闌，發火烹中泠。
誦子新詩篇，我亦能靜聽。